Након окупације Југославије 1941. године, руководио је припремама за оружани устанак на територији Никшићког среза. Јула 1941, био је именован за члана новоформираног Окружног комитета КПЈ за Никшић (за срезове Дурмиторски, Никшићки и Херцегновски). Активно је учествовао у Тринаестојулском устанку, а наставио је да делује и након гушења устанка од стране окупаторских снага. Ангажовао се на стварању јединица Дурмиторског и Никшићког одреда, као и на стварању огранака организација омладине, жена и народне власти.